kuru
Kuru, human spongiform encefalopati, hjernesygdom, der bl.a. viser sig ved gangbesvær, efterhånden ledsaget af demens; den fører til døden i løbet af ca. et år.
Sygdommen har forvoldt tusindvis af dødsfald blandt fore-folket i Papua Ny Guinea. Den blev beskrevet af lægen C. Gajdusek, som efter undersøgelser 1955-57 påviste, at den skyldes smitte fra afdøde slægtninge, hvis lig blev parteret som led i en begravelsesritus. Sygdommen ramte næsten kun kvinder og børn, som spiste af den afdødes hjerne.
Selvom den særlige begravelsesritus ved lov blev bragt til ophør 1959, forekom der pga. lang inkubationstid fortsat nye tilfælde i 1990'erne. Det er siden påvist, at smitstoffet er et abnormt protein (prion), som er beslægtet med det smitstof, der forårsager kogalskab.
Det antages, at sygdommen er fremkommet ved, at et af stammens medlemmer tidligere i 1900-t. ved en mutation er blevet ramt af Creutzfeldt-Jakobs sygdom, som derefter pga. stammens særlige begravelsesritus har spredt sig blandt dens medlemmer.